John Bjerga

John Bjerga (født 21. januar 1926 på Halsnøy i Ryfylke, død 28. desember 2009 i Stavanger) var en norsk møbelsnekker, kunstsnekker og ebenist. Han hadde mesterbrev som snekkermester og drev håndverks- og møbelfirmaet Chr. Christensen Eftf. fra mestergården i Peder Claussønsgate 19, på Vestre Platå, ved Stavanger sentrum. Han mottok i 2007 Kongens fortjenstmedalje i gull for sitt arbeid som mester og tradisjonsbærer innen møbelsnekkerfaget.

Bjerga drev firmaet Chr. Christensen Eftf. - snekkermester John Bjerga, et spesialverksted for produksjon av finere mahognimøbler; samt reparasjon, restaurering og konservering av antikke bymøbler. 

 Utdannelse og praksis 
 Solborg Folkehøgskole, snekkerlinjen under snekkermester Gerhard Vinje, Stavanger, 1945–1946.
 Læretid hos snekkermester Chr. «Mahogni-Christensen», Stavanger, 1946–50.
 Stavanger Tekniske Fagskole, 1946–50.
 Tegneundervisning under kunstmaler Bjarne Hansen, Stavanger, 1948–50.
 Svenne- og mesterutdanning, 1951, Stavanger.
 Svenneprøve 10. juni 1954: sølvtøyskap i mahogni. 
 Snekkersvenn hos snekkermester Chr. Christensen i årene 1950–54.
 Mestersvenn hos snekkermester Chr. Christensen i årene 1954–1963.
 Selvstendig næringsdrivende som «Chr. Christensen Eftf – snekkermester John Bjerga» 1963-2009.

 Firmahistorie 
Firmaet har sine røtter tilbake til 1850-tallets Stavanger, idet snekkermester Cornelius Johnsen (1830-1891) på den tiden etablerte et verksted i Hospitalgt. 9. Verkstedet ble overtatt av hans kone Kirsten i 1891, under navnet C. Johnsens enke, deretter drev en av en av sønnene, snekkermester Karl Martin Johnsen (1871-1942). 

I 1912 kom møbelsnekker Christen Larsen Christensen (1889-1963) til Stavanger og drev firmaet sammen med Johnsen fram til 1920, den første tiden som såkalt mestersvenn. Christensen etablerte seg som snekkermester i 1920 og overtok da Johnsens verksted og kundeporteføljen derfra. Christensen fikk ganske snart oppnavnet «Mahogni-Christensen» på grunn av sine kvalitetsarbeider i cubamahogni. Han hadde med tiden flere verv i Stavanger Håndverk og Industriforening og Snekkerlauget.

Christensen hadde sin læretid ved Møbelsnedkeriet Brødrene Nielsen, Algade 61, Aalborg, i årene 1905-09. Deretter var han såkalt «vandrende snekkersvenn», utenlandsstudent, blant annet i Tyskland, Sveits, Italia, Frankrike og Danmark inntil han ankom Stavanger 1912. Han etablerte en såkalt mestergård i Peder Claussønsgate 19, like ovenfor Løkkeveien, med bolig (1891), verksted (1929) og møbelforretning (1932) i tilstøtende lokaler.

Snekkermester John Bjerga mottok Kongens fortjenstmedalje i gull for sitt arbeid. Han benyttet gamle og etablerte snekkermetoder i sitt håndverk, som skjellakkpolering/franskpolering og liming med animalsk hornlim under produksjonen og ved reparasjons- og restaureringsarbeider av antikke bymøbler.

 Kunstmaler 
Bjerga lærte teknisk tegning, projeksjonstegning og frihåndstegning, som en den gang svært viktig del av håndverksutdannelsen. Samtidig tok han tegneundervisning hos kunstmaler Bjarne Hansen. Bjerga hadde atelieret på sitt verksted og flere av byens kunstnere frekventerte her, deriblant vennene Sverre Ivan Larsen, Rolf Kristiansen, Roland Lengauer og Agnes Tiffon. Bjerga malte for det meste landskapsmalerier og var representert på Vestlandsutstillingen, Rotary International - Stavanger (1991) og Ryfylkeutstillingen (1996); samt separatutstillinger ved Galleri RA (1985, 1992).

 Fortsatt verksteddrift 
Verkstedet og mestergården i Peder Claussønsgate 19 ble overtatt av John Sigmund Bjerga i 2010. Verkstedet er fortsatt i drift; under navnet Mestergaarden - Chr. Christensen Eftf. 

Verkstedet reparerer, restaurerer og konserverer møbler og antikviteter. Det tilbys også møbeltapetserertjenester.

 Kilder 
 Norges Håndverkere, 1938.
 Norges Håndverksmestre, 1958.
 Snekkerlaugets arkiv, protokoller, kataloger og brosjyrer, 1899- (Stavanger).
 Artikkelsamling, Stavanger Aftenblad, Stavanger Morgenavis og Rogalands Avis, m.fl. 1963-2013.
 De Sandvigske Samlinger, Maihaugen, Lillehammer, dokumentasjonsprosjekt ved Bjarne Vatle høsten 1997.
 Opplysningskontoret for små og verneverdige fag , 1997.
 Utstilling Kulturminnedagen "Arven fra Europa", 12.9.1999.
 Intervju, Norsk Møbelfaglig Senter, 1999.
 Mesternytt, nr. 3, 1999.
 Mestern, nr. 1, 2008.
 Møbel & interiør, nr. 1, 2008.
 Øyposten, 24.1.2008.
 Stavanger Byleksikon, Wigestrand Forlag, 2008.
 Solborgbladet, nr. 2, 2009.
 Firmaarkiv Chr. Christensen og Chr. Christensen Eftf. 1912-2009, v/ MUST Museum Stavanger.
 Aalborg Byarkiv.

Kategori:Norske møbelsnekkere
Kategori:Kongens fortjenstmedalje i gull
Kategori:Personer fra Finnøy kommune